
MINUTI

Il-Minuti tal-Laqgħa Nru. 2 li saret it-Tlieta, 15 ta’ Marzu 2016, ġew konfermati. 

THE CHAIRMAN (Onor. Emanuel Mallia): Ngħaddu għat-tieni item fuq l-aġenda.

ABBOZZ TA’ LIĠI LI JEMENDA L-ATT DWAR IR-REGOLAMENT TA’ ĊERTI XOGĦLIJIET F’UTILITAJIET U SERVIZZI

UTILITIES AND SERVICES (REGULATION OF CERTAIN SERVICES) (AMENDMENT) BILL

Skont riżoluzzjoni fis-Seduta Nru 369 tal-15 ta’ Marzu 2016 il-Kumitat iltaqa' biex ikompli jikkonsidra dan l-Abbozz ta' Liġi.

Ikompli mil-Laqgħa Nru 2 tat-Tlieta, 15 ta’ Marzu 2016.


Klawsola 18 - Żjieda tat-Taqsimiet u artikoli ġodda mal-Att prinċipali.

Clause 18 - Addition of new Parts and new articles to the principal Act.

(Posposta fil-Laqgħa 2 tal-15 ta’ Marzu 2016) 

THE CHAIRMAN: Immorru għal klawsola 18 li kienet ġiet posposta fl-aħħar laqgħa. Il-Ministru Joe Mizzi. 

ONOR. JOE MIZZI (Ministru għat-Trasport u l-Infrastruttura): Sur President, klawsola 18 tipprovdi għall-inklużjoni ta’ tliet taqsimiet ġodda. Taqsima III li tirrigwarda “Faċilitar ta’ Elementi ta’ Networks tal-Komunikazzjoni Elettronika b’Veloċità Għolja”, liema taqsima tirrifletti fis-sustanza Artikolu 3 sa 9 tad-Direttiva tal-Unjoni Ewropea. Taqsima IV tittratta “Bord għas-Soluzzjoni ta’ Tilwim għal Networks dwar l-Utilitajiet” u Taqsima V hija ntitolata “Mixxellanji”. 

THE CHAIRMAN: Hawn rimarki? L-Onor. Claudio Grech. 

ONOR. CLAUDIO GRECH: Sur President, kif wegħedt lill-Kumitat, dort ftit klawsola 18 għax din hija l-qofol tal-bidliet li qegħdin isiru f’din il-liġi. L-ikbar concern li għad għandi - u kważi kibret ftit iktar minn dak li ddiskutejna lbieraħ - huwa l-punt dwar it-time windows li jeżistu. Jien ipprovajt inħares lejn xenarju ta’ - ejja ma ngħidilhomx id-delays - l-itwal perjodi li jistgħu jittieħdu. Fil-fatt mill-kalkoli tiegħi, jekk jibqa’ jkun hemm l-oġġezzjonijiet għal xi talba tista’ ddum minn 16 sa 18-il xahar biex tipproċessa talba. Jiġifieri jekk ma tingħatax l-informazzjoni meħtieġa għandhom xahrejn, wara x-xahrejn jistgħu jmorru quddiem id-Dispute Resolution Board, imbagħad għandek is-civil works… Qabel ma nidħlu iktar fid-dettall u noqogħdu niddibattu, jekk intom tagħtuni l-assigurazzjoni li dawn huma t-time frames li huma imposti fid-Direttiva, mhux se noqgħod inqajjem kull darba dan il-punt. Imma, biex inkunu ċari, il-metodoloġija artikolata hawnhekk u l-proċess elenkat hawnhekk defeats the whole purpose li aħna rridu naċċelleraw l-aċċess għall-infrastruttura, għax hawnhekk hawn xalata għal min irid jimblokka l-proċess. 

Jekk għamilt dawn il-kalkoli ħażin, għiduli intom, imma jien ikkalkolajt li tista’ ddum minn 16 sa 18-il xahar sakemm tiġi pproċessata t-talba.  Nafu kif jagħmlu l-avukati, talba wara talba wara talba wara talba, tiċħadha u mbagħad tmur quddiem id-Dispute Resolution Board.  Dak huwa l-ewwel punt li xtaqt nagħmel biex ma noqgħodx inqajmu kull darba għax hawn xi seba’ istanzi fejn nista’ nqajmu. 

ONOR. JOE MIZZI: Jien preokkupat bħalek għax l-għan kien li ma jkunx hemm dewmien, imma kif spjegawli, l-Abbozz qed jimxi mad-Direttiva għax hemm ċerti żmien li huma marbutin mad-Direttiva. Imma hemm ċerti affarijiet li mhumiex marbutin mad-Direttiva fejn qed jgħidu li se nagħtu ċans ħalli nibdew, u mbagħad wieħed jara kif nistgħu mmexxu. 

Dan huwa qasam li għadna qegħdin nesperjenzawha u inti taf daqsi li hemm problemi kbar u li mhux faċli ssolvihom. Anke jekk kollox ikun jidher li mhux se jieħu ż-żmien, naċċertak li f’dan il-qasam żgur li jinqalgħu xi problemi li jieħdu fit-tul. Mill-esperjenza tiegħi meta kont responsabbli ta’ dan il-qasam, dejjem jitfaċċaw kwestjonijiet li ma tkunx taf dwarhom u jdumu biex jiġu riżolti. Jiġifieri dan veru qasam li fih jinħolqu problemi u iktar ma wieħed jista’ jiffaċilita l-affarijiet u jnaqqas iż-żmien, iktar aħjar. Issa jistgħu jagħtuna spjega t-tekniċi, imma naqbel li għandna nieħdu l-inqas żmien possibbli. 

DR PAUL EDGAR MICALLEF (Chief Legal Advisor mal-Awtorità Maltija dwar il-Komunikazzjoni (MCA)):: Ħalli nibda mill-punt kruċjali li ġustament qed iqajjem l-Onor. Grech. It-time frames fl-abbozz huma strettament bħal dawk li hemm fid-Direttiva. Huma time frames massimi, jiġifieri d-direttiva tgħidlek up to two months, up to four months. Ma stajniex invarjaw. 

ONOR. CLAUDIO GRECH: Imma d-Direttiva ma tħallikx tagħmel time frames iktar effettivi, favur l-għan tad-Direttiva? 

DR PAUL EDGAR MICALLEF: Le. Le ma stajniex.

ONOR. CLAUDIO GRECH: Jekk tara l-għan tad-Direttiva, dan mhuwiex sempliċement kemm tagħmel il-liġi u tagħmel il-proċess, imma li jitħaffef il-proċess tal-aċċes għall-infrastruttura ta’ operatur li għandu dik l-infrastruttura in place.  Jiġifieri jien insibha ftit diffiċli li tgħidli jekk id-Direttiva qed tagħti, pereżempju, erba’ xhur żmien għal ċertu proċess, u aħna bħala Gvern ngħidu li dan il-pajjiż irridu nagħtu xahrejn minflok erba’ xhur għal ħafna raġunijiet u li ż-żewġ partiti qegħdin naqblu magħhom, dan mhux se jkun possibbli. Nerġa’ ngħidlek li meta kkalkolajt kemm jieħu l-proċess rajt li - correct me if I’m wrong - jista’ jkollok istanza ta’ sena u nofs li tibqa’ tkarkar bejn operatur u ieħor. U nafu li din il-leġiżlazzjoni mhux qegħdin nagħmluha in abeyance, jiġifieri mhux qed nagħmluha f’kontest li dawn l-affarijiet ma nafux kif jiġru, għax nafu li għandek operaturi li jagħmlu u jużaw il-mezzi kollha biex jimblokkaw l-aċċess għall-infrastruttura lill-operaturi l-oħrajn. Li huwa proprju dan li qegħdin nipprovaw neliminaw, permezz ta’ din il-liġi. 

ONOR. JOE MIZZI: Naqbel mal-Onor. Claudio Grech u għalhekk kont staqsejt speċifikament kif torbotna eżatt id-Direttiva. Jien kelli l-istess preokkupazzjoni tiegħek imma la d-Direttiva tgħid hekk, u qed tmur kontra dak li qed tgħid, naħseb li nkunu qegħdin nirriskjaw li jkollna infringement, jiġifieri rridu noqogħdu attenti. Imma naqbel miegħek fil-prinċipju, u naħseb li ’l quddiem, minkejja li issa rridu nobdu din id-Direttiva, tajjeb li nissottomettu l-osservazzjonijiet għax fil-każ ta’ Malta sibna dawn id-diffikultajiet, imbagħad naraw jekk jagħtuniex dritt li nemendaw il-liġi kif qed tgħid inti. Fil-prinċipju naqbel miegħek imma meta staqsejt għal spjegazzjoni ġejt informat li d-Direttiva hekk tgħid. 

ONOR. CLAUDIO GRECH: Le, jien m’iniex qed immerik, imma ejja nieħdu eżempju biex inkunu prattiċi. Id-Direttiva tistipula lin-network operator xahrejn żmien minn meta ssir it-talba biex ikun jista’ jirrifjutaha, imma hemm xi ħaġa li żżomm lill-Parlament tagħna biex dawk ix-xahrejn tagħmilhom xahar? Kieku qed tgħidu biex nagħmluha tliet xhur, nifhem li ma tistax issir għax inkunu qed intawlu iktar, imma jekk politikament qed naqblu, hemm xi ħaġa li żżommna milli nagħmlu perjodu inqas?

DR PAUL EDGAR MICALLEF: Meta l-Unjoni Ewropea tagħti lok li jistgħu jsiru varjazzjonijiet, id-Direttiva tgħidlek dan, però f’dan il-każ, l-istati membri ma ngħataw l-ebda leeway li jistgħu jvarjaw minn dawk it-time frames. Peró punt importanti. Id-Direttiva tgħidlek x’inhuma l-perjodi massimi li fih il-każ irid jiġi deċiż – within two months - ovvjament jista’ jiġi deċiż qabel. 

Il-punt l-ieħor huwa li l-ballun se jkun f’idejn l-operatur aggravat. Jekk, pereżempju, ingħatajt aċċess imma ma nistgħux niftiehmu fuq il-prezz – u dan marbut ma’ emenda li qed nipproponu issa – se nħalluha kemm jista’ jkun wiesa’ f’idejn l-operatur aggravat. Jekk, pereżempju, irid jagħmel il-każ illum jista’ jagħmlu llum, jekk irid jagħmlu three months down the line jista’ jagħmel hekk. Fil-fatt, għamilna emenda biex inneħħu dawn l-għoxrin ġurnata u l-iskop huwa li aħjar ikollok soluzzjoni miftiehma bejn iż-żewġ partijiet milli tmur quddiem a neutral third party u ma tafx x’se jiġri. Għamilna enfasi qawwija – u d-direttiva tħallik liberament – biex nagħtu lok għall-medjazzjoni, imma l-parti aggravata għandha ir-riedni f’idejha.  Jekk ma tasalx, jew jekk il-parti l-oħra qed tgħaddiha biż-żmien, tista’ taqbad u tagħmel id-dispute. Kif tagħmel id-dispute hemm it-terminu stabbilit mid-Direttiva u jridu jżommu miegħu.

THE CHAIRMAN: Let’s not go round in circles. Naħseb li hawnhekk kollox jiddependi jekk nistgħux jew le. Jien naqbel mal-Onor. Grech li jekk l-iskop ta’ dan kollu huwa biex inkunu iktar spedjenti u naċċelleraw il-proċess, meta qed nitkellmu b’dawn it-termini li naħseb huma kontro-produttivi. Naqbel perfettament mal-Onor. Grech u anke mal-Ministru, imma issa kollox jiddependi jekk nistgħux jew le. Naħseb li la m’għandniex risposta ċara li nistgħu, ma naħsibx li għandna nazzardaw li mmorru kontra, allura aħjar nibqgħu kif aħna. Ilbieraħ rajna li hemm xi diffikultajiet oħra u jekk fil-każ - ma ġara xejn, mhux l-ewwel darba li jiġu emendati – jekk ikun hemm bżonn li nemendaw nemendaw. Ma nafx jekk taqblux miegħi, Onor. Membri, imma ma naħsibx li għandna … 

ONOR. CLAUDIO GRECH: Jien għalhekk qed inqajjem il-punt għax il-liġi kif inhi, nerġa’ ngħid, defeats its own purpose u intom tafu li on the ground, on a day-to-day basis, il-mod ta’ kif titħaddem ir-relazzjoni bejn min għandu l-infrastruttura u min m’għandux u jrid jaċċediha, hija a daily nightmare. Din il-liġi, u anke d-Direttiva, hija ispirata biex forsi dak li ma jkunx irid jagħmel operatur ikollu jagħmlu b’mod tassattiv. Meta aħna qed ngħidu – u għalhekk semmejt it-terminu u la għedtli iva u lanqas le – li jista’ jkollok każijiet fejn l-operaturi jistgħu jibqgħu jtawlu u jwasslu sa 18-il xahar biex jingħataw l-aċċess, meta qegħdin nitkellmu f’xenarju - kif iddiskutejna lbieraħ fit-Tieni Qari – meta anke xahar, xahrejn huma ħafna, 18-il xahar oħra l-Bambin biss ikun jaf. Issa fl-abbozz qegħdin ngħidu 18-il xahar biex tagħti aċċess għal trinka, biex ma ngħaddux iż-żmien b’xulxin! 

THE CHAIRMAN: Ippermettuli ftit. Qegħdin niddiskutu issa, u diġà ddiskutejniha lbieraħ u m’hemm l-ebda dubju li qegħdin naqblu fuq dak li qed jgħid l-Onor. Grech. Il-punt għamilnih, jiġifieri ma nerġgħux nirrepetu. Imma naħseb la m’għandniex risposta ċara min-naħa tal-esperti li nistgħu nvarjaw mid-Direttiva, l-aħjar ħaġa hija - jekk ovvjament naqblu - li nimxu skont ma tindika d-Direttiva għax għandna time frame li rridu nagħlquha sal-lum. Jekk fil-futur naraw li huwa possibbli li nvarjaw, allura naqbel perfettament ma’ dak li qed jingħad u naħseb li intom ukoll għandkom tkunu katalisti li tiġu ’l quddiem għax fil-prattika jista’ jkollna dawn iċ-ċirkostanzi li qed jgħidilna l-Onor. Grech. 

Hawn iktar kummenti imma fuq linji differenti? 

ONOR. JOE MIZZI: Dak li qed tgħid huwa korrett, u diġà ntqal ukoll, imma nerġa’ ngħid li dan il-perjodu huwa marbut mad-Direttiva. Jien bħalek naħsibha, imma rridu immur oltre minn hekk. La jgħaddi dan l-Abbozz, tajjeb li l-awtorità kompetenti tiġbed l-attenzjoni tal-Unjoni Ewropea, li l-iskop tad-Direttiva biex l-affarijiet jimxu malajr biex tkun fair ma’ kulħadd, mhux qed jintlaħaq, għax hawn Malta l-każ jista’ jdum ix-xhur biex jiġi riżolt u naraw jekk tistax issir xi ħaġa u fil-każ niġu nemendaw il-liġi. Fil-prinċipju naqbel ma’ dak li qed tgħid, imma ma nistgħu nagħmlu xejn minħabba l-mod kif qiegħda d-Direttiva llum.

THE CHAIRMAN: Naħseb li l-punt sar. 

ONOR. CLAUDIO GRECH: Nistgħu nistiednu lis-Sinj. Meilak biex tintervjeni? 

THE CHAIRMAN: Hawn permess? (Onor. Membri:  Iva)

Il-permess ingħata

IS-SINJ. LUCIENNE MEILAK (Director Policy Development and Programme Implementation fil-Ministeru għat-Trasport u l-Infrastruttura): L-artiklu 15 fi Klawsola 18, fil-verżjoni Ingliża jgħid:  

“... any update to that information or any new element of minimum information referred to in sub-article (1) received by the public sector body shall be made available to the Single Information Point within two months from the date of its receipt..”

Qed jingħad “within two months”. Jekk nagħmluha iktar, tmur lil hinn mid-Direttiva, imma jekk nagħmluha inqas minn xahrejn, nifhem li ma nkunux qed immorru kontra d-Direttiva. It’s all a question of interpretation. Naħseb to play it safe, se jkollkom tistaqsu għall-interpretazzjoni. 

THE CHAIRMAN: Bir-rispett kollu, meta d-Direttiva qed tagħti l-massimu, jekk id-dritt ta’ xahrejn, jitnaqqas b’xahar persuna jista’ jikkontesta, għax jista’ jgħid li suppost għandu xahrejn u ġie mnaqqas b’xahar. Għall-inqas jien hekk ninterpretaha. 

ONOR. JOE MIZZI: Hekk hu. Anke jien hekk fhimtha. 

IS-SINJ. LUCIENNE MEILAK:  Imma jekk se nqassru l-perjodu, ikun iktar safe jekk nistaqsu għall-interpretazzjoni. 

DR PAUL EDGAR MICALLEF: Żgur se jkun hemm problema mill-Unjoni Ewropea jekk issir varjazzjoni, għax ir-regola tapplika għall-pajjiżi membri kollha. Jekk xi ħadd minnhom se jagħmel termini iqsar fil-liġijiet domestiċi tiegħu, se jkollna diffikultà. Dik hi s-sitwazzjoni. Mhux l-ewwel darba li ħdimt fuq direttivi u fejn l-Unjoni Ewropea tagħti leeway lill-pajjiżi membri biex ivarjaw, tgħidlek espressament, imma hawnhekk ma tagħtix dik il-leeway. 

THE CHAIRMAN: Ippermettuli ftit, peress li klawsola 18 twila ħafna, għax hemm 24 artikoli ġodda fiha, irridu nimxu artikolu artikolu. Nibdew b’artikolu 14 fejn hemm emenda għaliha. 

ONOR. JOE MIZZI: Permezz ta’ klawsola 18 qed jidħol artikolu 14 ġdid li jittratta dwar aċċess għal infrastruttura fiżika eżistenti biex jiġi implimentat artikolu 3 tad-Direttiva tal-Unjoni Ewropea. F’din l-emenda se tinbidel il-kelma “jħares” fis-subartikolu (1), apparti l-emenda biex titneħħa r-referenza għall-20 jum f’subartikolu (4). 

THE CHAIRMAN: Irrid ninforma lill-kumitat li preżenti għal din il-laqgħa, għandna osservaturi membri tal-Vodafone. Jekk eċċezzjonalment tkunu tridu tgħidu xi ħaġa, jien irrid nitlob il-permes tal-Kumitat, imma jekk taraw li m’hemmx għalfejn ma jkunx hemm bżonn. 

DR PAUL EDGAR MICALLEF: Il-kelma “iħares” fis-subartikolu (1) qed tiġi sostitwita bil-kelma “iqis” għax il-liġijiet l-ewwel ikunu drafted bl-Ingliż u l-kelma kienet “considered”. 
ONOR. JOE MIZZI: Sur President, nipproponi din l-emenda: 

“B”	Fil-klawsola 18, l-artikolu 14 tiegħu għandu jiġi emendat kif ġej:

(i) fis-subartikolu (1) fit-test Malti l-kelma “jħares” għandha tiġi sostitwita bil-kelma “jqis”; u

(ii) fis-subartikolu (4) tal-artikolu 14 tiegħu, il-kliem “għaldaqstant kull parti tista’ tirreġistra tilwima mal-Bord għas-Soluzzjoni ta’ Tilwim u dik it-tilwima għandha tiġi ppreżentata bil-miktub lill-Bord fi żmien għoxrin jum minn meta jiskadi l-perjodu ta’ xahrejn imsemmi f’dan is-subartikolu.” għandhom jiġu sostitwiti bil-kliem “għaldaqstant kull parti tista’ tirreġistra tilwima mal-Bord għas-Soluzzjoni ta’ Tilwim u dik it-tilwima għandha tiġi ppreżentata bil-miktub lill-Bord minn meta jiskadi l-perjodu ta’ xahrejn imsemmi f’dan is-subartikolu.”

“B”	In clause 18, article 14 thereof shall be amended as follows:

(i) in the Maltese text in subarticle (1) thereof the word “jħares” shall be substituted with the word “jqis”; and

(ii) in sub-article (4) of article 14 thereof the words “then either party may file a dispute with the Dispute Resolution Board which dispute shall be submitted in writing to the Board within twenty days from the lapse of the two months period referred to in this sub-article.” shall be substituted with the words “then either party may file a dispute with the Dispute Resolution Board on the lapse of the two months period referred to in this sub-article.” 

Sur President, nipproponi din l-emenda: 

“Ċ”	Fil-klawsola 18, fis-subartikolu (7) tal-artikolu 15 fit-test Malti l-kliem “regolaturi kompetenti ta’ infrastruttura” għandhom jiġu sostitwiti bil-kliem “regolaturi kompetenti ta’ utilitajiet”.

“C”	In clause 18, sub-article (7) of article 15 in the Maltese text the words “regolaturi kompetenti ta’ infrastruttura” shall be substituted with the word “regolaturi kompetenti ta’ utilitajiet”. 

Sur President, nipproponi din l-emenda: 

“D”	Fil-klawsola 18, l-artikolu 16 għandu jiġi emendat kif ġej:

(i) fit-test Malti fis-subartikolu (2) il-kliem “regolaturi kompetenti tal-infrastruttura” għandhom jiġu sostitwiti bil-kliem “regolaturi kompetenti ta’ utilitajiet”;

(ii) il-proviso għas-subartikolu (3) għandu jitneħħa; u

(iii) fit-test Malti fis-subartikolu (5) il-kliem “regolaturi kompetenti tal-infrastruttura” għandhom jiġu sostitwiti bil-kliem “regolaturi kompetenti ta’ utilitajiet”.

“D”	In clause 18, article 16 shall be amended as follows:

(i) in the Maltese text in sub-article (2) the words “regolaturi kompetenti tal-infrastruttura” shall be substituted with the words “regolaturi kompetenti ta’ utilitajiet”;

(ii) the proviso to sub-article (3) shall be deleted; and

(iii) in the Maltese text in sub-article (5) the words “regolaturi kompetenti tal-infrastruttura” shall be substituted with the words “regolaturi kompetenti ta’ utilitajiet”. 

Sur President, nipproponi din l-emenda: 

“E” 	Fil-klawsola 18, l-artikolu 17 għandu jiġi emendat kif ġej:

(i) fis-subartikolu (5) il-kliem “tista’ fi żmien għoxrin jum minn meta jiskadu l-erbatax-il jum imsemmija hawn qabel” għandhom jiġu sostitwiti bil-kliem “tista’ minn meta jiskadu l-erbatax-il jum imsemmija hawn qabel”; u

(ii) fis-subartikolu (6) fit-test Malti il-kliem “regolaturi kompetenti ta’ infrastruttura” għandhom jiġu sostitwiti bil-kliem “regolaturi kompetenti ta’ utilitajiet”.

“E”	In clause 18, article 17 shall be amended as follows:

(i) in sub-article (5) the words “may within twenty days of the lapse of the aforesaid fourteen days” shall be substituted with the words “may on the lapse of the aforesaid fourteen days”; and

(ii) in sub-article (6) in the Maltese text the words “regolaturi kompetenti ta’ infrastruttura” shall be substituted with the words “regolaturi kompetenti ta’ utilitajiet”. 


Sur President nipproponi din l-emenda: 

“F”	Fil-klawsola 18, l-artikolu 24 għandu jiġi emendat kif ġej:

(a) fis-subartikolu (1) il-kliem “li jkun maġistrat jew ex-maġistrat” u “ikun ex-maġistrat” għandhom jiġu sostitwiti rispettivament bil-kliem “li jkun imħallef jew ex-imħallef, jew maġistrat jew ex-maġistrat” u “ikun ex-imħallef jew ex-magistrat”; u

(b) fis-subartikolu (4) il-kliem “u dak iż-żmien ta’ kariga ma jistax jiġġedded.” għandu jiġi sostitwit bil-kliem “u dak iż-żmien ta’ kariga jista’ jiġġedded għal żmien wieħed ieħor li ma jeċċedix ħames snin.” 

“F”	In Clause 18, article 24 thereof shall be amended as follows: 

(a) in sub-article (1) the words “who shall be a magistrate or an ex-magistrate” and “is an ex-magistrate” shall be substituted respectively with the words “who shall be a judge or an ex-judge or a magistrate or an ex-magistrate” and “is an ex-judge or an ex-magistrate”; and

(b) in sub-article (4) the words “which term of office shall not be renewable” shall be substituted with the words “which term of office may be renewed for one other term of up to five years”. 

THE CHAIRMAN: Hawn rimarki? L-Onor. Grech. 

ONOR. CLAUDIO GRECH: Aħna se nagħmlu klawsola 18 kollha? Għax inqrat l-emenda għall-artikolu 14(1) u morna għall-artikolu 24. Niddiskutu waħda waħda u nibdew mill-artikolu 14(1)? 

L-emenda għal subartikolu 14(4), biex inkunu ċerti fuqiex … (Interruzzjonijiet) Naħseb hawn xi ħadd mill-osservaturi li jrid jitkellem.

THE CHAIRMAN: Iva, imma jekk ma jimpurtax ħa jkompli l-Onor. Grech. 

ONOR. JOE MIZZI: Nixtieq ngħaddi rimarka, Sur President. Qed ninkwieta għax ladarba hawn dawn l-operaturi preżenti, inħoss li l-operaturi kollha kellhom jiġu informati li jistgħu jkunu preżenti hawnhekk. M’għandi oġġezzjoni għal ħadd, imma li ħaddieħor ma jkunx avżat naraha daqsxejn perikoluża. M’għandkomx x’taqsmu intom. 

ONOR. CLAUDIO GRECH: Jiena naqbel miegħek u diġà semmejtha ‘lbieraħ - u meta semmejtha ‘lbieraħ kważi ġejt injorat - u għedtilkom kif nimxu fil-proċess tal-liġijiet marbutin mas-servizzi finanzjarji. Meta jkollna liġijiet tas-servizzi finanzjarji, ir-rappreżentanti tal-industrija kollha jkunu mistednin. Ġeneralment fil-Kamra tal-Kumitati jkun hawn mal-25, 30 persuna għax tkun xi ħaġa li tolqot lill-industrija. Jien naqbel miegħek, Ministru, u m’għandi l-ebda problema li, jekk hemm bżonn nipposponu, nipposponu biex ikun hawn l-industrija kollha rappreżentata u nistiednu lil kulħadd. 

ONOR. JOE MIZZI: Għal daqshekk biss, mhux għax għandi oġġezzjoni. 

THE CHAIRMAN: Ippermettili, l-ewwel nett ilbieraħ ma ġejtx injorat Onor. Grech, anzi ‘lbieraħ għamilt mistoqsija lill-esperti ta’ quddiemi u huma assigurawk li effettivament in the run-up kellhom diskussjonijiet ma’ kulħadd, imma inti m’għidtx biex xi ħadd ikun preżenti hawnhekk. Inti għamilt dik il-mistoqsija u ġiet imwieġba.  Jiġifieri li tgħid li ġejt “injorat”, bir-rispett kollu, ma naqbilx miegħek. 

ONOR. CLAUDIO GRECH: Semmejtha qabel. Le, le, semmejtha żgur.

THE CHAIRMAN: Ma naħsibx li għandna għalfejn nipposponu. Dan, wara kollox, huwa kumitat pubbliku li huwa avżat u meta inti qed tavża, min għandu interess biex jiġi hawnhekk mhux neċessarjament għandek tagħmillu invit. Jekk is-sinjuri qegħdin hawnhekk għax ħadu interess biex ikunu hawn, l-avviż kien pubbliku u jekk bħala osservaturi dan il-Kumitat jixtieq jismagħhom jew le hija deċiżjoni tagħkom. Imma ma nħossx li għandna nissospendu, din hija laqgħa pubbliku, kulħadd kien jaf, is-sinjuri qegħdin hawn u jekk jixtiequ jagħmlu xi osservazzjonijiet fil-mument opportun, dan il-Kumitat jara għandux jismagħhom jew le. Jiena ma nara xejn ħażin li nisimgħuhom. L-Onor. Charlò Bonnici. 

ONOR. CHARLÒ BONNICI: Xtaqt nistaqsi forsi l-esperti jgħidulna b’liema mod saret il-konsultazzjoni mal-operaturi dwar …

THE CHAIRMAN: Jiddispjaċini, mhux se nidħol f’dak il-mertu. 

ONOR. CHARLÒ BONNICI: Jidher li hemm ċaħda li saret, Sur President. 

THE CHAIRMAN: Jiddispjaċini, ma naħsibx li hawnhekk għandna noqogħdu nagħmlu question and answer mal-pubbliku jew l-osservaturi li jiġu. 

ONOR. CHARLÒ BONNICI: Mhux lilhom qed nistaqsi, qed nistaqsi lill-avukat. 
THE CHAIRMAN: Dik iddiskutejnieha ‘lbieraħ u naħseb li spjegaw biżżejjed. Ejja ma niddevjawx. L-Onor. Grech tista’ tkompli titkellem fuq l-emendi. 

ONOR. CLAUDIO GRECH: Fl-emenda għal subartikolu 14(4) se nkunu qegħdin inneħħu t-terminu li fih iridu jagħmlu l-lodging tad-dispute, jiġifieri jistgħu jagħmluh meta jridu. M’hemmx terminu għalih, hux hekk? 

DR PAUL EDGAR MICALLEF: Fil-fatt kienet osservazzjoni fis-sottomissjonijiet li għamlu r-rappreżentanti tal-Vodafone. Ikkritikaw il-kwestjoni tal-20 ġurnata u fil-fatt, wara diskussjoni, l-parir tagħna kien li nħallu r-riedni … 

THE CHAIRMAN: Dr Micallef, ejja nibqgħu mal-mistoqsija. L-Onor Grech qed jistaqsi: Jien qed nifhem sew, dak li hekk qed tgħidu intom? U inti weġibt iva. Mhux noqogħdu nidħlu f’digressions għalfejn għamilna hekk u m’għamilniex hekk. Għandek iktar rimarki fuq l-emendi? 

ONOR. CLAUDIO GRECH: F’subartikolu 14(2) il-lista tar-raġunijiet li wieħed jista’ jagħti għar-refusal tal-aċċess, tista’ tgħid hija għal kull raġuni li teżisti taħt il-kappa tax-xemx. Kif jista’ jiġi regolat li klawsola bħal din with such an expansive criteria, tista’ ma timblokkax kull talba li jkollok? 

IS-SUR PATRICK VELLA (Chief Policy and Planning, MCA): Din diġà semmejta ‘lbieraħ. Naqbel perfettament miegħek li jekk tiftaħhom u tanalizzahom waħda waħda u tikkonsulta fuqhom, tista’ ssib l-iskuża li trid taħthom. Issa rridu niftħuhom waħda waħda, flimkien ma’ Transport Malta u r-regolaturi l-oħrajn u nispeċifikaw x’ifissru. Dak ix-xogħol regolatorju jrid isir. 

THE CHAIRMAN: Mhux xi ħaġa ġdida. F’kull leġiżlazzjoni jsir hekk. 

IS-SUR PATRICK VELLA: Fil-fatt, fir-risposta għall-konsultazzjoni li ġiet ippubblikata aħna qbilna mal-ħtieġa ... 

ONOR. CLAUDIO GRECH: X’inhu l-proċess li se tagħmlu? Din il-liġi meta se tidħol fis-seħħ, Ministru? 

IS-SUR PATRICK VELLA: Partijiet f’Lulju u partijiet fl-aħħar tas-sena. 

ONOR. CLAUDIO GRECH: Jiġifieri sakemm tidħol fis-seħħ se tkunu …

IS-SUR PATRICK VELLA: Diġà qed naħdmu ma’ Transport Malta dwar proċeduri anke ta’ kif wieħed…

ONOR. JOE MIZZI: Diġà tajna data. Mingħalija x-xahar li ġej, imbagħad hemm ix-xahar ta’ wara. 

IS-SUR PATRICK VELLA: Qed nitkellmu wkoll mal-esperti fis-settur biex naraw l-aspetti tekniċi għax kultant anke l-ispazju ... Id-direttiva stess tgħidlek li trid tieħu kont tal-ħteġijiet tal-operaturi futuri eċċ. Dawk kollha rridu niftħuhom u nispeċifikawhom. 

THE CHAIRMAN: Iżjed kummenti?

ONOR. CLAUDIO GRECH: Fit-tieni proviso tas-subartikolu 14(5), meta qed tgħid “fair opportunity to recover its costs”, hemm xi formola? 

IS-SUR PATRICK VELLA: Bdejna naħdmu fuq proġett simili wkoll li jidhru anke fil-business plan tagħna. Il-prinċipji tal-pricing huma xi ħaġa li trid taħdimhom. Bħala MCA qegħdin naħdmu l-linji gwida ta’ prezzijiet ta’ bejn networks ta’ operaturi fl-electronic communications, imma mbagħad għandek l-utilitajiet l-oħra. Wieħed irid jara li jaħdem fuq prinċipji li huma applikabbli across the board. Jiġifieri nibdew aħna għax aħna qegħdin fis-sitwazzjoni …
THE CHAIRMAN: Nimmaġina li anke pajjiżi oħra …

IS-SUR PATRICK VELLA: M’aħniex qed naħdmu in splendid isolation, qed niġbdu l-expertise minn barra wkoll. 

THE CHAIRMAN: Hawn iktar rimarki? 

ONOR. CLAUDIO GRECH: Meta nħarsu lejn subartikolu 14(6), u hija repetuta f’ħafna stanzi oħrajn, l-erba’ xhur se jibqgħu hux hekk? Għax huma fid-Direttiva. 

THE CHAIRMAN: Imma għandek ukoll “fl-iqsar żmien possibbli u”.

ONOR. CLAUDIO GRECH: Imma for the record nibqa’ nikkontestaha u nibqa’ nikkontestaha serjament biex meta tiġi interpretata din il-liġi, din l-osservazzjoni tkun irrekordjata fir-records ta’ dan il-Kumitat li jien ikkontestajt serjament it-terminu ta’ erba’ xhur. Dan għax nemmen li stat membru għandu l-poter li biex itejjeb l-implimentazzjoni tal-leġiżlazzjoni, jista’ jqassar, imbagħad tiddeċiedi l-qorti meta niġu ... 

THE CHAIRMAN: Se jkollok is-soljev li naħseb kulħadd qed jaqbel miegħek. Jiġifieri mhux se tkun a loner meta inti tgħid hekk. Il-kwestjoni hija li dan il-Kumitat m’għandux risposta jekk dan huwiex possibbli jew le. S’issa hija biss opinjoni, aħna naħsbu li nistgħu, imma ma nafux jekk nistgħux u allura fin-nuqqas li ma nafux jekk nistgħux, għalhekk qed nieħdu din il-linja. Hawnhekk kollha qegħdin naqblu. 

ONOR. CLAUDIO GRECH: Jekk ma nafux, nistgħu nilleġiżlaw? 

THE CHAIRMAN: Tista’ tilleġiżla fuq dak li qed tgħid id-Direttiva, għax huma qed jgħidulna li dan it-terminu joħroġ mid-Direttiva. 

ONOR. CLAUDIO GRECH: Għalhekk għandna l-esperti. 

THE CHAIRMAN: Tista’ tilleġiżla. Illeġiżlat l-Unjoni Ewropea, ma nilleġiżlawx aħna? L-Unjoni Ewropea qed tistabbilixxi dak it-time frame hi, mhux xi time frame li huwa vvintat. Se mai mbagħad naraw entro … 

ONOR. CLAUDIO GRECH: Naħseb li qed tissettja parametri. 

ONOR. JOE MIZZI: Aħna se nimxu mad-Direttiva għax jien ukoll naqbel miegħek, imma … 

THE CHAIRMAN: Ħudu paċenzja, għax se nerġgħu niftħu l-istess argument meta qegħdin naqblu. Jekk ma jimpurtax inkomplu bir-rimarki rigward din il-klawsola. 

ONOR. CLAUDIO GRECH: Fuq l-artikolu 14 m’għandix iktar rimarki. 

THE CHAIRMAN: Tista’ tmur għal artikolu 15, għax l-emendi għamilhom across. 

ONOR. CLAUDIO GRECH: Fis-subartikolu 15(2) meta qegħdin nistabbilixxu s-Single Information Point, imma jimpatta f’ħafna postijiet fejn hemm referenza għas-Single Information Point. Hawnhekk jidher li a public sector body se jkun ittrattat b’mod differenti minn operatur ieħor. Korrett? Fis-subartikolu 15(2) qed nagħmlu kwalifika għall-public sector body b’rabta ma’ kif trid tgħaddi l-informazzjoni lis-Single Information Point. X’inhi d-distinzjoni bejn a public sector body u entità ekonomika privata? 

DR PAUL EDGAR MICALLEF: A public sector body hemm definizzjoni …

ONOR. CLAUDIO GRECH: Naf x’inhi d-definizzjoni imma fuq il-provision tal-informazzjoni lis-Single Information Point ... 

DR PAUL EDGAR MICALLEF: L-iskop tas-Single Information Point huwa kif jgħid l-isem, jiġifieri l-punt fokali fejn ikun hemm it-tagħrif kollu li jkun available fuq l-istrutturi. Anke biex jiffaċilita aċċess għall-infrastruttura għall-operaturi li jkunu interessati, dan primarjament jinġabar minn dan is-Single Information Point li, skont il-liġi, issa se tiġi designated lil Transport Malta. 

ONOR. CLAUDIO GRECH: Transport Malta. Jiġifieri l-public sector body li qed jirreferi għalih subartikolu 15(2) …

DR PAUL EDGAR MICALLEF: Hemm id-definizzjoni ta’ public sector body … 

ONOR. CLAUDIO GRECH: Jien qed ngħidlek għal 15(2), mhux id-definizzjoni. 

IS-SUR PATRICK VELLA: Jista’ jkun hemm entitajiet oħra, pereżempju l-MEPA, li jkollhom dik l-informazzjoni in electronic format. F’dak il-każ … 

ONOR. CLAUDIO GRECH: Imma min se jamministrah is-Single Information Point? Transport Malta? 

IS-SUR PATRICK VELLA: Transport Malta. F’dak il-każ il-MEPA għandha l-obbligu li tgħaddih lil Transport Malta bħala entità governattiva. 

ONOR. CLAUDIO GRECH: Allura l-informazzjoni tas-Single Information Point se tidħol fuq sistema fejn l-operaturi mano a mano se jibdew jipprovdu l-infrastructure layer kollu tagħhom, jew biss meta jkun hemm talba għal dik l-informazzjoni? 

IS-SUR PATRICK VELLA: Jien ma jirriżultalix li hemm dan l-obblligu, le. Jekk hemm entità governattiva li għandha dik l-informazzjoni trid tagħmilha online in whatever ...

ONOR. CLAUDIO GRECH: L-Enemalta, pereżempju, trid taqbad l-infrastructure layer tagħha kollu u tgħaddih lis-Single Information Point għax it is a public sector body. Kienet a public sector body, illum dubjuża x’inhi. (Interruzzjonijiet) Enemed tal-fuel m’għandhiex x’taqsam. Enemalta. 

IS-SUR PATRICK VELLA: F’dan l-istadju nimmaġina li taqa’ taħt dik il-kategorija. 

ONOR. CLAUDIO GRECH: Naħseb li taf fejn irrid nasal. Dan li qed ngħidu hawnhekk huwa fundamentali, għax kull pajjiż għandu infrastructure layer li kulħadd jaf li se tkun xi ħaġa li se tiffaċilita ħafna l-implimentazzjoni ta’ ċerti xogħolijiet. Issa niġi għall-mistoqsija tiegħi. Allura hawnhekk qed ngħidu li public sector body … 

IS-SUR PATRICK VELLA: Dejjem jekk dik l-informazzjoni hija miżmuma elettronikament. Ħadd m’għandu l-obbligu li jibni database elettronika minħabba … Kien hemm ħafna dibattitu fuqha meta kienet qed tinħema d-Direttiva. 

THE CHAIRMAN: Hawn iktar rimarki? 

ONOR. CLAUDIO GRECH: Allura l-uniku obbligu li għandu operatur privat biex jipprovdi l-informazzjoni huwa meta jkun hemm it-talba għal dik l-informazzjoni? 

IS-SUR PATRICK VELLA: Iva. 

ONOR. CLAUDIO GRECH: U ġaladarba tingħata dik it-talba, dik it-talba tibqa’ maħżuna fis-Single Informatioin Point? 

DR PAUL EDGAR MICALLEF: Fil-fehma tiegħi subartikolu 15(2) huwa ċar. Dan jgħid li “(2) Korp tas-settur pubbliku li jkollu f’format elettroniku, minħabba l-kompiti tiegħu, elementi tal-informazzjoni minima msemmija fis-subartikolu (1) dwar l-infrastruttura fiżika ta’ operatur tan-network, għandu jagħmel dik l-informazzjoni disponibbli” tramite s-Single Information Point. Din qed tirrifletti l-Artiklu 4 tad-direttiva. Jekk wieħed jaraha, jekk m’iniex sejjer żball, is-subartikolu(2) tiegħu… 

ONOR. CLAUDIO GRECH: Naqblu, imma mhux dik kienet il-mistoqsija tiegħi. Il-mistoqsija tiegħi kienet: Meta operatur privat se jintalab minn operatur ieħor li jaċċedi għall-infrastruttura tiegħu l-ewwel obbligu huwa li jrid jagħtih l-informazzjoni. Ejja ngħidu li għadda l-proċess, bix-xhur kollha li hemm, u l-informazzjoni kellu jagħtiha, dik l-informazzjoni, ġaladarba tingħata, tidħol fis-Single Information Point? Imbagħad minn hemm ’il quddiem dik tibqa’ aċċessibbli għal kull utility operator ieħor? 

DR PAUL EDGAR MICALLEF: Iva.

ONOR. CLAUDIO GRECH: Se tibqa’ hemmhekk. Minn fejn toħroġ din? 

THE CHAIRMAN: Jiena naħseb mill-bonsens. 

ONOR. CHARLÒ BONNICI: Mhux se jagħtiha fuq il-bonsens biss. 

THE CHAIRMAN: Fil-liġi hemm bonsens. 
ONOR. CLAUDIO GRECH: Is-subartikoli (2) u (3) huma marbutin mal-public sector bodies. Terġa’ hawnhekk public sector body hija limitatissima. L-interpretazzjoni tiegħi fis-subartikolu 15(4) ... 

DR PAUL EDGAR MICALLEF: Is-Single Information Point hemm referenzi għaliha f’artikoli sussegwenti. 

ONOR. CLAUDIO GRECH: Dan se jidħol fis-seħħ fl-1 ta’ Jannar tal-2017, hux hekk? 

THE CHAIRMAN: Iva, hekk hemm. 

ONOR. CLAUDIO GRECH: Jiġifieri għandkom is-sistemi diġà qegħdin in place. Xtrajtuhom bħala GIS layers biex din tkun tista’ titħaddem u tkun aċċessibbli peress illi l-1 ta’ Jannar 2017 qegħdin ngħidu disa’ xhur oħra? Jien nispera li hawnhekk kulħadd qed jifhem x’qed ngħidu. 

DR PAUL EDGAR MICALLEF: Imxejna la inqas u lanqas iżjed minn dak li hemm fid-Direttiva. 

ONOR. CLAUDIO GRECH: I’m all for this. 

THE CHAIRMAN: Imma, Onorevoli, aħna qegħdin hawn biex nilleġiżlaw. Issa jekk dik hija d-data ta’ meta tidħol fis-seħħ din il-liġi sta għalihom li jaraw li dak li hemm miktub … 

ONOR. CLAUDIIO GRECH: Imma jien għandi obbligu li nistaqsi. 

THE CHAIRMAN: Iva, imma baqa’ disa’ xhur, jaraw huma. 

ONOR. CLAUDIO GRECH: Billi nistaqsi jekk għandhomx is-sistema in place, naħseb hija mistoqsija pertinenti. 

IS-SUR PATRICK VELLA: Id-Direttiva ma tagħtix obbligu li jinħolqu sistemi minn karta għall-elettronika, iridu jkunu eżistenti. 

ONOR. CLAUDIO GRECH: Is-subartikolu 15(3) ma tgħidx hekk. Il-15(3) tgħid “in electronic format and under proportionate, non-discriminiatory and transparent terms.” 
IS-SUR PATRICK VELLA: Imma jekk jeżistu in electronic format. 

ONOR. CLAUDIO GRECH: Imma s-Single Information Point irid ikun aċċessibbli promptly in electronic format. 

DR PAUL EDGAR MICALLEF: Jekk naraw is-subartikolu 19(2), intitolat Punt Waħdieni ta’ Informazzjoni, dan jgħid li: “Kull persuna li - kull persuna jiġifieri kemm persuna legali kif ukoll persuna naturali li tinkludi operaturi - kif hawn f’dan l-Att, tkun meħtieġa tipprovdi xi informazzjoni tkun kif tkun deskritta, għandha tiżgura li dik l-informazzjoni tiġi provduta lill-Punt Waħdieni ta’ Informazzjoni f’waqtha ...”, jiġifieri għandu l-obbligu. Aħna qgħadna strettament għar-requirements tad-Direttiva. 

ONOR. CLAUDIO GRECH: Il-liġi qed tgħid il-minimum information u dak huwa stabbilit f’subartikolu (1). 

DR PAUL EDGAR MICALLEF: Imbagħad hemm is-subartiklu (2) u jekk ma jagħtix l-informazzjoni hemm is-subartikolu (3) u teħel piena. 

ONOR. CLAUDIO GRECH: Subartikolu 15(2) jitkellem fuq kif tiġi pproċessata l-informazzjoni li jagħti public sector body. Din hija l-mistoqsija tiegħi: Saret talba minn operatur A lil operatur B biex dan jagħtih aċċess għal ċerta infrastruttura. Wara li għaddew ix-xahrejn u operatur B baqa’ jkaxkar saqajh biex jagħtih l-informazzjoni mar it-Tribunal eċċ. u l-informazzjoni tahielu. Dik l-informazzjoni tidħol fis-Single Information Point jew le? Dak li qed nistaqsi. 

Jiġifieri hemm ikkontemplat proċess li iktar ma jgħaddi żmien, sena wara oħra l-informazzjoni li qed tiġi mgħoddija bejn il-partijiet tmur f’post tas-Single Information Point? Din hija idea li hemm ħafna leġiżlazzjoni dwarha. Ftit ilu fil-Parlament għaddejna liġi fuq il-GIS layers, għax kienet traspożizzjoni, li kienet qed tikkontempla dawn l-affarijiet għax bħala pajjiż suppost għandna layer ta’ informazzjoni li huwa l-infrastruttura tat-telecom. Dak li qed nistaqsi. X’se jiġri? Dawn jiġu maħżuna għand is-Single Information Point jew le? 
IS-SUR PATRICK VELLA: Ma jidhirlix. 

ONOR. CLAUDIO GRECH: Jiġifieri dawn jmorru u jitilqu u daqshekk, imbagħad trid terġa’ titlobhom. 

IS-SUR PATRICK VELLA: L-informazzjoni mhux neċessarjament tkun miżmuma in electronic format. Jiġifieri dak huwa punt ieħor li wieħed irid jara. 

ONOR. CLAUDIO GRECH: Din hija fid-Direttiva wkoll li ma tistax iżżommhom? 

IS-SUR PATRICK VELLA: Le, mhux ma tistax, naħseb li hija silent fuqha. Nimmaġina li m’hemm xejn x’iżommok milli tagħmel hekk. 

THE CHAIRMAN: Hawn iktar rimarki? 

ONOR. CLAUDIO GRECH: Għall-finijiet ta’ record - għax naħseb min se jiġi biex jiddeċiedi fuq din il-liġi se jkollu bżonn ċerti spjegazzjonijiet - skont din il-liġi li għandna quddiemna meta operatur privat jipprovdi informazzjoni lis-Single Information Point tista’ tispjegali x’se jiġri minnha? 

IS-SUR PATRICK VELLA: Jekk is-Single Information Point għandu l-informazzjoni diġà in electronic format, irid jagħmilha available. Ma nafx jekk fhimtekx ħażin ... 

ONOR. CLAUDIO GRECH: Spjega xi tfisser meta tgħid li jagħmilha available. 

IS-SUR PATRICK VELLA: Available lil kull min għandu bżonn dik l-informazzjoni. 

ONOR. CLAUDIO GRECH: Jiġifieri l-informazzjoni kollha jew l-informazzjoni li tintalab? 

IS-SUR PATRICK VELLA: Le, l-informazzjoni għandha tliet kriterji ... 

ONOR. CLAUDIO GRECH: Il-minimum information. Pereżempju, jien operatur tat-telecoms u għandi GIS layer bin-network tiegħi kif inhu mqassam. Inti qed tgħidli li jien obbligat li dak il-GIS layer, għax huwa elettroniku, inpoġġih available lis-Single Information Point biex imbagħad l-operaturi l-oħrajn jistgħu jaċċeduh? Jew jekk issir talba lili biex fi Triq ir-Repubblika tgħaddi minn fuq dak tiegħi, jien nagħtik l-aċċess ta’ Triq ir-Repubblika? 

IS-SUR PATRICK VELLA: Jekk is-Single Information Point għandu l-informazzjoni …

ONOR. CLAUDIO GRECH: Mhux is-Single Information Point qed ngħidlek, fuq l-operatur. 

IS-SUR PATRICK VELLA: Ma jirriżultalix li hemm xi obbligu li l-operatur jaqbad l-informazzjoni li għandu u jagħtiha lis-Single Information Point. 

ONOR. CLAUDIO GRECH: Le, għalhekk qed ngħidlek. Allura ejja ngħidu inti tagħmel talba lili bħala operatur biex nagħtik l-aċċess għall-informazzjoni tan-network tiegħi fi Triq ir-Repubblika għax trid tagħmel implimentazzjoni ta’ equipment ta’ high speed network. Qed naqblu? Hekk isir il-proċess, hux hekk Dr Micallef? Tista’ tgħidli x’isir minnha dik l-informazzjoni? Dik tmur fis-Single Information Point u tibqa’ hemm jew le? Jekk il-ġurnata ta’ wara jiġi operatur ieħor u jkun irid l-istess informazzjoni, x’se jiġri? Dik se tkun hemmhekk u tibqa’ għand is-Single Information Point? 

DR PAUL EDGAR MICALLEF: Tista’ terġa’ tispjega għax ma fhimtekx sew? 

ONOR. CLAUDIO GRECH: Mela operatur għandu l-informazzjoni diġitali tan-network tiegħu, irrispettivament f’liema format hu, imma ejja ngħidu li huwa f’format elettroniku. Għandek operatur ieħor li jagħmel it-talba biex jaċċedi għal parti minn dik in-network. Tajtek eżempju li dan irid jinstalla high speed network il-Belt u talab id-data ta’ Triq ir-Repubblika. 

IS-SUR PATRICK VELLA: Jiddependi lil min talabha. 

ONOR. CLAUDIO GRECH: Lill-operatur ieħor. Dak l-operatur, wara li għadda l-proċess ikkontemplat hawnhekk, kellu jagħti dik l-informazzjoni. Imma dik l-informazzjoni ma jagħtihiex lill-operatur, imma jagħtiha lis-Single Information Point. Qed naqblu? 

DR PAUL EDGAR MICALLEF: Iva. 

ONOR. CLAUDIO GRECH: Qed naqblu. Ġaladarba dik l-informazzjoni tmur għand is-Single Information Point, x’se jsir minnha? Se tibqa’ aċċessibbli għal kulħadd? 

DR PAUL EDGAR MICALLEF: Iva, tkun aċċessibbli. 

ONOR. CLAUDIO GRECH: Jiġifieri kull darba li s-Single Informatioin Point tingħata biċċa informazzjoni fuq biċċa network ta’ operatur, dik tibqa’ aċċessibbli sussegwentement. 

DR PAUL EDGAR MICALLEF: Ikun hemm ġustifikazzjoni biex jitlob it-tagħrif, imma tkun aċċessibbli. 

ONOR. CLAUDIO GRECH: Jiġifieri se tibqa’ hemmhekk. 

DR PAUL EDGAR MICALLEF: Ovvjament it-tagħrif jinbidel maż-żmien u nistenna l-operatur jaġġorna. 

ONOR. CLAUDIO GRECH: L-operatur għandu l-obbligu li jagħmel l-update ta’ dik l-informazzjoni? 

DR PAUL EDGAR MICALLEF: Irrid nara l-liġi għax ma nafx il-liġi bl-amment. Imma min qed jagħti t-tagħrif għandu l-oneru li jagħmel ċert li qed jagħti tagħrif tajjeb. 

ONOR. CHARLÒ BONNICI: Irid jaġġornaha din l-informazzjoni? 

DR PAUL EDGAR MICALLEF: Is-Single Information Point, sa ċertu punt, għandha poteri regolatorji biex tkun tista’ taqdi l-funzjoni tagħha u taċċerta ruħha li ċertu tagħrif dwar in-networks ikun available f’terminu raġunevoli. 

ONOR. CLAUDIO GRECH: Inti għedt li l-informazzjoni tinżamm u tibqa’ aċċessibbli. Dik l-importanti. 

THE CHAIRMAN: Jekk jista’ jkun ma nirrepetux. Hawn iktar rimarki? 

ONOR. CLAUDIO GRECH: Niġi issa għal subartikolu 16(2) fejn qed jingħad “A network operator performing directly or indirectly civil works, either fully or partially financed by public means..”. Għaliex qed issir distinzjoni bejn xogħlijiet li huma finanzjati minn fondi pubbliċi u xogħlijiet li jkunu privati? Ħafna minnhom ikunu privati. 

DR PAUL EDGAR MICALLEF: Dan il-kliem ittieħed direttament mid-Direttiva. 

ONOR. CLAUDIO GRECH: Imma trid tispjegali daqsxejn. 

DR PAUL EDGAR MICALLEF: Nispjegalek imma d-direttiva ma ktibthiex jien. 

ONOR. CLAUDIO GRECH: Jien naf naqraha d-Direttiva. 

DR PAUL EDGAR MICALLEF: Għax qed tistaqsini biex nispjegalek il-kliem li adottajna mid-Direttiva, meta d-Direttiva m’għamilthiex jiena. 

ONOR. CLAUDIO GRECH: Dr Micallef, lilek qed nistaqsi. 

THE CHAIRMAN: Ippermettili, biex inkun fair ma’ Dr Micallef. Inti qed tistaqsih għaliex min kiteb id-Direttiva kitibha b’dan il-mod. 

ONOR. CLAUDIO GRECH: Mhux qed nistaqsi hekk. Jien qed nistaqsih jispjegali x’fiha l-liġi, dak li qed nistaqsih. 

THE CHAIRMAN: Le, Onorevoli. 

ONOR. CLAUDIO GRECH: Jista’ jgħidli għaliex hemm differenza fuq public means? Dak li qed ngħidlu. 

THE CHAIRMAN: Onor. Grech, ħu paċenzja, le mhux hekk biss. Hu qallek li qiegħda eżattament kif inhi fuq id-Direttiva u inti għedtlu:  Imma trid tispjegali inti kif qiegħda fid-Direttiva. Kif tridu jispjegalek jekk hija fid-direttiva? Id-direttiva qiegħda hekk. 

ONOR. CLAUDIO GRECH: Jien qed ngħidlu biex jispjegali l-liġi. Insa d-Direttiva.  Għaliex il-liġi qed tagħmel distinzjoni bejn civil works li huma ffinanzjati … 

THE CHAIRMAN: Mhux biss. Is-subartikolu 16(2) jgħid li jiġu “finanzjati sew għal kollox sew biss f’parti minn fondi pubbliċi”, qed tkopri … 

DR PAUL EDGAR MICALLEF: Kieku ngħidlek x’hawn miktub, imma li jiena nispjega ... 

THE CHAIRMAN: Jekk jogħġbok, Dr Micallef, hawnhekk kulħadd qed jagħmel xogħlu u kulħadd għandu dritt jistaqsi l-mistoqsijiet u għalhekk hawn jiena bħala Chairman biex nikkontrolla. 

ONOR. CLAUDIO GRECH: Il-mistoqsija tiegħi kienet: Tistgħu tgħiduli x’inhi d-distinzjoni bejn civil works li huma mis-settur pubbliku, jiġifieri finanzjati mill-Gvern, u xogħlijiet li huma ffinanzjati mill-privat? Għall-finijiet tal-liġi qed ngħidu. 

THE CHAIRMAN: Jekk tistaqsi lili, mill-ispirtu ta’ min kiteb dan, ried ikun kemm jista’ jkun komprensiv, jiġifieri biex ma jħalli xejn barra, … 

ONOR. CLAUDIO GRECH: Sur President, qed tħalli parti barra, jekk hu finanzjat privatament qed tħalliha barra. 

THE CHAIRMAN: Le, għax hu qed jgħidlek “direttament jew indirettament - jiġifieri qed ikoprilek a very wide interpretation - xogħlijiet ċivili, finanzjati sew għal kollox sew biss f’parti minn fondi pubbliċi”, mela “biss f’parti” jiġifieri hemm parti oħra li mhumiex minn fondi pubbliċi. 

ONOR. CLAUDIO GRECH: Imma, safejn naf jien, ħafna mix-xogħlijiet li jsiru min-network operators ma jkunux iffinanzjati mill-Gvern. Issa ma nafx din il-liġi hijiex se tbiddel kif isiru l-affarijiet, imma safejn naf jien it-trinek li jagħmlu l-operaturi jagħmluhom huma privatament. 

ONOR. JOE MIZZI: Le. Hemm obbligu li Transport Malta tagħmel ċerta infrastruttura għan-network. 

ONOR. CLAUDIO GRECH: Imma meta tagħmel toroq ġodda. 

ONOR. JOE MIZZI: Le, hemm obbligu biex tagħmel l-infrastruttura tan-network. Dażgur li għandna obbligi. 

ONOR. CLAUDIO GRECH: Jiġifieri int qed tgħid li meta operatur tat-telecoms irid jgħaddi trinka, il-Gvern iħallaslu parti minnha llum? 

ONOR. JOE MIZZI: Sfortunatament iva. Hemm dawk l-affarijiet li jiena writhom. 

ONOR. CLAUDIO GRECH: Ma nafx. It’s news.

ONOR. JOE MIZZI: Imma jiena naf u, sfortunatament, hemm partijiet li jkollna nagħmluhom, mhux ta’ kulħadd, għax għad hemm ċerti obbligi. Meta jsiru t-toroq minn Transport Malta għad hemm ċerti obbligi marbutin ma’ kriterji li ġejjin minn żmien it-Telemalta meta kulħadd kien jista’ jieħu servizz ... Veru hija ironija u jien staqsejt għalfejn, għax bħalek ma stajtx nifhimha, imma kien hemm ċerti obbligi. 

THE CHAIRMAN: Imma, qed tassigurawna, Dr Micallef u inti Sinj. Meilak, li din meħuda eżattament mid-Direttiva. 

IS-SINJ. LUCIENNE MEILAK: Qiegħda hekk fl-Artikolu 5 tad-Direttiva fejn jitkellem fuq il-co-ordination of civil works. 

ONOR. CLAUDIO GRECH: Fil-liġi, fejn qed tipprovdi, jekk is-civil works ikunu privati? 

IS-SUR PATRICK VELLA: Hawnhekk qegħdin nitkellmu fuq xogħlijiet li jkunu se jsiru. Ma naħsibx li fejn ikunu privati tipprovdi għalihom. Hemm l-obbligu li jikkoordina s-civil works meta jkun hemm xi forma ta’ public financing. 

DR PAUL EDGAR MICALLEF: Subartikolu (2) tal-Artikolu 5 tad-Direttiva jgħid hekk: 

“L-istati membri għandhom jiżguraw li kull operatur tan-network li direttament jew indirettament jagħmel xogħlijiet ċivili ffinanzjati kollha jew parzjalment minn flus il-poplu jwieġeb għal kwalunkwe talba raġunevoli biex jikkoordina x-xogħlijiet ċivili fuq termini trasparenti ...” 

Imma, nerġa’ ngħid, dan mhux xogħli. 

THE CHAIRMAN: Ippermettili, the point has been made. 

ONOR. JOE MIZZI: L-għanijiet u raġunijiet ta’ dan l-Abbozz huma biex tiġi implimentata d-Direttiva 2014/61. 

THE CHAIRMAN: The point has been taken and we understand. M’hemmx għalfejn nerġgħu nirrepetu miljun darba Dr Micallef. L-esperti qegħdin hawn biex iwieġbu l-mistoqsijiet, imma dak li hu ovvju huwa ovvju, nafuh. Hawn iktar rimarki? 

ONOR. CLAUDIO GRECH: Allura bl-istess argument f’subartikolu 16(3) li jgħid: “Jekk ma jintlaħaqx ftehim dwar il-koordinament ta’ xogħlijiet ċivili”, bejn min ma jintlaħaqx l-agreement? Qed nifhem bejn entitajiet pubbliċi, hux hekk? 

THE CHAIRMAN: U tkompli “....skont is-subartikolu 16(2)” 

IS-SUR PATRICK VELLA: Għandek referenza għal subartikolu (2) li jagħtik eżempju fejn għandek network operator complying… 

[bookmark: _GoBack]ONOR. CLAUDIO GRECH: Jiġifieri artikolu 16 japplika biss - correct me if I’m wrong – għal xogħlijiet li jkun hemm xi forma ta’ public finance fihom, il-bqija artikolu 16 ma japplikax għal xogħlijiet privati. Naqblu? 

IS-SUR PATRICK VELLA: Iva. 

THE CHAIRMAN: Hawn iktar rimarki? 

ONOR. CLAUDIO GRECH: Artikolu 17 jidħol fuq il-forward planning tax-xogħlijiet li se jsiru fit-toroq. Dan huwa punt fundamentali għal żewġ raġunijiet. Wieħed pertinenti ħafna għal pajjiżna biex mhux kulħadd x’ħin ifettillu jaqbad u jċarrat it-toroq biex jgħaddi trinka u, it-tieni, għax jekk tikkoordina x-xogħlijiet biex tagħmel dawn it-tip ta’ networks, ħafna drabi se tkun ħafna iktar effiċjenti fl-ispejjeż li jkollok għar-raġuni li, kif intom tgħallmuna, l-ikbar spiża biex jiġu implimentati dawn in-networks mhijiex il-components tat-teknoloġija jew il-fibre, imma huma s-civil works. Allura, bl-istess loġika li għadna kemm għedna fl-argument ta’ qabel, artikolu 17 ma japplikax għax-xogħlijiet tas-settur privat iżda japplika biss għax-xogħlijiet tas-settur pubbliku. Dawn iż-żewġ punti … 

THE CHAIRMAN: Bilfors għax isegwi. 

ONOR. CLAUDIO GRECH: Iva, għalhekk, għax isegwi. 

THE CHAIRMAN: Għadna kemm għedna li l-artikolu 16 kien qed jirreferi għalhekk. Artikolu 17 qed jgħidlek xogħlijiet ċivili msemmijin f’artikolu 16. Isegwi. 

ONOR. CLAUDIO GRECH: Imma, again for the record, mhijiex loġika, għax li qed tgħid huwa li l-koordinament isir biss fil-każ li għandek network operators li qed jagħmlu xogħlijiet li huma finanzjati pubblikament. Issa, safejn naf jien - and I stand to be corrected - m’hawn l-ebda entità pubblika li tagħmel xogħlijiet marbutin ma’ implimentazzjoni ta’ networks ta’ komunikazzjoni elettronika b’veloċità għolja. Artikoli 16 u 17 … 

ONOR. JOE MIZZI: Fir-realtà issa meta xi ħadd japplika biex jagħmel xogħlijiet f’ċerti toroq, irid jieħu permess minn Transport Malta li għandha sistema li meta jkun se jsir xi ħaġa hekk, tibgħat għall-entitajiet kollha biex jikkooridnaw. Fil-prattika din qiegħda ssir. Barra minn hekk, anke meta se jkunu se jsiru t-toroq, jien bħala Ministru responsabbli mill-infrastruttura nagħmel ukoll co-ordination meeting fejn jiġu l-entitajiet kollha biex naraw xi proġetti se jkollhom fis-snin li ġejjin biex it-toroq li jkunu saru ma jerġgħux jinqalgħu. Fir-realtà dawk l-affarijiet qegħdin isiru u se jibqgħu jsiru. 

ONOR. CLAUDIO GRECH: Imma aħna qegħdin nitkellmu fuq din il-leġiżlazzjoni li ma tapplikax għall-operaturi li ma jkunux qed jiffinanzjaw ix-xogħlijiet tagħhom b’fondi pubbliċi. 

Niġi issa għal subartikolu 18(3) li jgħid: “The competent authority shall grant or refuse a permit within four months”. Jiġifieri biex japprova jew jirrifjuta permess, għandu erba’ xhur? Din toħroġ mid-Direttiva wkoll? 

IS-SUR PATRICK VELLA: Iva, toħroġ mid-direttiva. (Interruzzjonijiet) 

THE CHAIRMAN: Fis-7.00 p.m. għandna vot fil-Plenarja. Fil-każ nissospendu għal ftit u nerġgħu niġu. 

ONOR. CLAUDIO GRECH: Nerġgħu niġu għax fadalli xi punti. 

ONOR. JOE MIZZI: Jien ma nistax wara għax, kif għedtilkom ‘ilbieraħ, għandi commitment li ilni li kkommettejt ruħi. Għalhekk ftehemna li niltaqgħu xi ħin qabel illum, għax ‘kieku konna nkomplu sal-11.00 p.m. ‘ilbieraħ.


ONOR. CLAUDIO GRECH: Ministru, jien illum offrejt li niġi fl-4.30 p.m. Ma nafx għalfejn qed tindirizza lilna. 

ONOR. JOE MIZZI: Anke jien kont niġi fl-4.30 p.m.

ONOR. CLAUDIO GRECH: Skużi, mela mhux tort tagħna! Allura ma nagħmlux xogħolna! Għalaqna fid-9.00 p.m. ilbieraħ. 

Fis-7.00 p.m. id-diskussjoni kienet sospiża peress li l-membri ġew imsejħa biex jieħdu vot fil-plenarja.

THE CHAIRMAN: Il-laqgħa se tiġi aġġornata peress li l-Membri ġew imsejħa biex jieħdu vot fil-plenarja. 


Fis-7.17 p.m. id-diskussjoni fuq klawsola 18 u l-emendi għaliha kienet interrota u l-Kumitat ġie aġġornat għal data li kellha tiġi kkomunikata iktar tard. 

